ธนาคารพาณิชย์ตั้งเป้าสินเชื่อปี 53 โต 9.8%
ธปท.เผย ธนาคารพาณิชย์รายงานเป้าสินเชื่อปี 2553 ตั้งเป้าปล่อยสินเชื่อโต 9.8% จากปีที่แล้วติดลบ 1.7%
18 ม.ค. 2553

ธปท.เผย ธนาคารพาณิชย์รายงานเป้าสินเชื่อปี 2553 ตั้งเป้าปล่อยสินเชื่อโต 9.8% จากปีที่แล้วติดลบ 1.7%
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศ (ธปท.) เปิดเผยว่า จากการสำรวจภาพรวมความต้องการการปล่อยสินเชื่อของธนาคารพาณิชย์ไทยทั้งระบบ พบว่า โดยเฉลี่ยธนาคารพาณิชย์ทั้งระบบตั้งเป้าขยายสินเชื่อปี 2553 ให้ขยายตัวระดับ 9.8% เทียบกับปีที่ผ่านมา ซึ่งปี 2552 สินเชื่อทั้งระบบหดตัว 1.78%
อย่างไรก็ตาม การตั้งเป้าขยายสินเชื่อดังกล่าวของธนาคารพาณิชย์เป็นสัญญาณที่ดี ที่ธนาคารจะรุกขยายสินเชื่อมากขึ้นกว่าช่วงที่ผ่านมา ตามสัญญาณการฟื้นตัวของเศรษฐกิจ  ซึ่งมีส่วนสนับสนุนผู้ประกอบการให้สามารถดำเนินธุรกิจได้ดีขึ้น เบื้องต้นคาดว่า สินเชื่อจะโตได้ในทุกภาคธุรกิจ โดยธนาคารขนาดใหญ่คงเน้นที่สินเชื่อรายใหญ่ ส่วนธนาคารขนาดกลาง จะเน้นสินเชื่อรายย่อย สินเชื่อธุรกิจขนาดกลางและขนาดย่อม (เอสเอ็มอี) และสินเชื่อที่อยู่อาศัย ขณะที่ธนาคารขนาดเล็ก เน้นปล่อยสินเชื่อเฉพาะด้านของตัวเอง รวมถึงสินเชื่อที่อยู่อาศัย
นายสรสิทธิ์ เปิดเผยว่า หากการปล่อยสินเชื่อปี 2553 ขยายตัวได้ตามเป้าหมาย หรือดีขึ้นกว่าปีที่ผ่านมา จะช่วยให้ระดับหนี้ที่ไม่ก่อให้เกิดรายได้ (เอ็นพีแอล) ปรับลดลง เพราะถ้าอัตราขยายสินเชื่อโตขึ้นอัตราส่วนหนี้เอ็นพีแอลจะลดลง ประกอบกับไม่มีสัญญาณเร่งตัวขึ้นของเอ็นพีแอล ทั้งนี้ เอ็นพีแอลปี 2553 คาดว่าอยู่ระดับ 4.9-5.0% ลดลงจากปี 52 ซึ่งอยู่ระดับ 5.54%